20. apríl 2023

Henkel na veľtrhu Interzum 2023 v Kolíne nad Rýnom predstaví efektívne a udržateľné riešenia pre výrobu matracov

Henkel prináša inovácie vo výrobe matracov

Düsseldorf – Obchodná divízia spoločnosti Henkel Adhesive Technologies sa zúčastní jedného z najväčších svetových veľtrhov nábytku a interiérového dizajnu Interzum, ktorý sa uskutoční v Kolíne nad Rýnom v dňoch 9. až 12. mája 2023. Spoločnosť sa predstaví ako dôveryhodný partner s bohatými odbornými znalosťami v oblasti výroby matracov a v sekcii „Textílie a stroje“ odprezentuje svoje najnovšie inovácie a riešenia. Návštevníci sa v stánku B050 v hale 10.1 budú môcť inšpirovať inovatívnymi progresívnymi lepiacimi a spájacími riešeniami od spoločnosti Henkel a zoznámiť sa s výhodami komplexných služieb, ktoré spoločnosť ponúka.

 *„Ako jeden z popredných nábytkárskych veľtrhov je Interzum ideálnym miestom pre progresívnu spoločnosť ako je Henkel, predstaviť svoje inovácie, v ktorých sa spájajú desaťročia skúseností s nekonečnou zvedavosťou spoznávať všetko nové. Najvýraznejšie sa to prejavuje v časoch, keď priemysel prechádza dramatickými zmenami tak, ako teraz, keď hľadáme cestu k fungujúcemu obehovému hospodárstvu. Naše inovatívne produkty a služby predstavujú nový prístup k výrobe matracov, ktoré budú spĺňať potreby budúcnosti,“* hovorí Muhammed Alkurt, manažér obchodného rozvoja v spoločnosti Henkel. *„Chceme tento sektor inšpirovať a pomôcť mu zlepšiť život spotrebiteľov. S novými riešeniami, ktoré predstavujeme na veľtrhu Interzum 2023, sme na správnej ceste.“*

**Inovácie, ktoré optimalizujú výrobné procesy**

Návštevníci veľtrhu môžu priamo v stánku spoločnosti Henkel diskutovať s odborníkmi o širokom uplatnení produktov pri lepení penových materiálov a výrobe vreckových pružín. Svojimi najnovšími výrobkami Henkel reaguje na dopyt po kontinuálnej optimalizácii lepiacich materiálov a na výrobné potreby svojich zákazníkov: Tavný lepiaci systém Easyflow® predstavuje novú formu lepiaceho prostriedku v mikroguľôčkach. Okrem bezpečnosti a čistoty pracovného prostredia voliteľný uzavretý a automatický dávkovací systém zabezpečuje rovnomerné dávkovanie podľa potreby a minimalizuje odstávky vo výrobe. Zvyšuje nielen výkonnosť a účinnosť výrobného procesu, ale aj kvalitu výsledných produktov. Návštevníci stánku Henkel sa môžu bližšie zoznámiť s mnohými výhodami tohto inovatívneho riešenia.

**Koncepty pre budúcnosť obehového hospodárstva**

Spoločnosť Henkel sa primárne zameriava na vývoj progresívnych konceptov, ktoré prispejú k dekarbonizácii a podpore obehového hospodárstva v sektore výroby matracov. Spoločnosť pracuje na nových riešeniach pre penové spoje a jadrá vreckových pružín, v ktorých používa suroviny z obnoviteľných zdrojov, výrazne znižujúcich tvorbu emisií. Na vybudovanie fungujúceho obehového hospodárstva v sektore výroby matracov musia byť všetky ich súčasti recyklovateľné alebo vhodné na recykláciu. Na tento účel spoločnosť Henkel vyvinula prvé lepiace riešenia, ktoré sú kompatibilné s chemickými aj mechanickými recyklačnými procesmi. Záujemcovia sa budú môcť dozvedieť viac o týchto nových produktoch priamo v stánku spoločnosti na veľtrhu Interzum.

**Henkel vstupuje do sektora „inteligentného spánku“**

Masívne využívanie „internetu vecí“ je trendom, ktorý sa prejavuje takmer vo všetkých oblastiach nášho života a zdravý spánok nie je výnimkou. Poslaním spoločnosti Henkel je neustále zlepšovať život svojich zákazníkov, preto využíva svoj know-how na to, aby im prinášala inovatívne zlepšenia aj v tejto oblasti. V oblasti „tlačenej elektroniky“ Henkel vyvíja inteligentné povrchové riešenia vrátane vodivých atramentov, ktoré sa používajú napríklad v digitálnych snímačoch či vyhrievacích prvkoch matracov. Návštevníci stánku si môžu túto technológiu vyskúšať priamo vďaka súprave Henkel Qhesive Solutions Sensor INKxperience, ktorá obsahuje štyri rôzne technológie plošných snímačov spolu s predkonfigurovaným hardvérom a softvérom a je priamo pripravená na testovanie a úvodnú prototypizáciu. Záujemcovia si tak môžu otestovať svoje nápady priamo na mieste.

O spoločnosti Henkel

Vďaka svojim značkám, inováciám a technológiám je spoločnosť Henkel svetovým lídrom na trhoch s priemyselným a spotrebným tovarom. Obchodná divízia Adhesive Technologies je globálnym lídrom na trhu so spojovacími a lepiacimi materiálmi, tmelmi a funkčnými nátermi. Obchodná divízia Consumer Brands sa drží na popredných miestach na mnohých svetových trhoch predovšetkým v segmentoch vlasovej kozmetiky a pracích a čistiacich prostriedkov pre domácnosť. Medzi tri najsilnejšie značky spoločnosti patria Loctite, Persil a Schwarzkopf. Vo finančnom roku 2021 vykázala spoločnosť Henkel obrat vo výške viac než 20 mld. eur a upravený prevádzkový zisk približne vo výške 2,7 mld. eur. Prioritné akcie spoločnosti Henkel sú kótované na nemeckom akciovom indexe DAX. Udržateľnosť už dlhodobo patrí medzi tradičné priority spoločnosti Henkel, pričom na plnenie konkrétnych cieľov má spoločnosť vypracovanú jasnú stratégiu dlhodobej udržateľnosti. Spoločnosť Henkel bola založená v roku 1876 a dnes celosvetovo zamestnáva viac než 50 000 zamestnancov, ktorých spája silná firemná kultúra, spoločné hodnoty a spoločné poslanie: „Pioneers at heart for the good of generations“. Viac informácií nájdete na stránkach [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

Kontakt

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com